RESOLUCIÓN do 2 de agosto de 2011, da Secretaría Xeral da Igualdade, pola que se resolven as solicitudes de subvención para o apoio ao emprendemento feminino (Programa Emega) cofinanciadas polo Fondo Social Europeo e convocadas por Resolución do 11 de xaneiro de 2011 (Diario Oficial de Galicia número 11, do 18 de xaneiro).
Consellería de Presidencia, Administracións Públicas e Xustiza — III. Outras disposicións — 09/08/2011

De conformidade co disposto na Resolución do 11 de xaneiro de 2011 pola que se establecen as bases reguladoras que rexerán as subvencións cofinanciadas polo Fondo Social Europeo, polo procedemento de concorrencia competitiva e baixo o réxime
de minimis
, para o apoio ao emprendemento feminino (Programa Emega) e pola que se procede á súa convocatoria para o ano 2011, unha vez rematada a fase de instrución das solicitudes recibidas na Secretaría Xeral da Igualdade da Presidencia da Xunta de Galicia e vista a proposta de resolución formulada polo órgano instrutor, tendo en conta as dispoñibilidades orzamentarias e o disposto no artigo 13 da citada convocatoria,
Primeiro. Conceder as subvencións económicas que se indican a favor das empresas autónomas e sociedades que se enumeran no anexo I por aplicación dos criterios establecidos no artigo 12 da resolución de convocatoria, por un importe total de 683.000 euros con cargo a aplicación orzamentaria 04.40.313B.470.0. Estas subvencións están cofinanciadas ao 80% con fondos FSE no Programa operativo de Galicia 2007-2013, eixe 2, tema prioritario 69.
No anexo II relaciónanse as solicitudes que non obteñen subvención económica por terse esgotado o crédito dispoñible e acadaren unha puntuación inferior ás que resultaron subvencionadas, de xeito que, de acordo co artigo 11.5.º da resolución de convocatoria, quedarán en reserva para seren atendidas no caso de se producir algunha renuncia ou por modificación nos proxectos inicialmente presentados ou por producirse un incremento do crédito inicialmente dispoñible, conforme o establecido no artigo 30.2.º do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia. Para estes efectos poderanse realizar sucesivas propostas de resolución.
Segundo. Excluír e declarar desistidas as solicitudes que se relacionan no anexo III, con indicación da causa específica, por incumprimento dos requisitos exixidos para ter dereito a subvención, por non cumprir o requisito de emenda e/ou presentación dos documentos preceptivos no prazo establecido segundo o disposto no artigo 10 da resolución de convocatoria ou por desistencia expresa.
Terceiro. As beneficiarias destas subvencións adquiren os compromisos e obrigas que, de conformidade co establecido no artigo 11 da Lei 9/2007, do 13 de xuño, de subvencións de Galicia, se establecen no artigo 13 das bases reguladoras destas axudas, sen prexuízo das demais obrigas que resulten da normativa aplicable.
Cuarto. De acordo co establecido no artigo 16 da resolución de convocatoria, a percepción destas axudas é incompatible con calquera outra subvención corrente destinada ao fomento do emprendemento feminino, ben a través da creación de emprego autónomo ben pola xeración de postos de traballo por conta allea para mulleres. Tendo en conta o anterior, en ningún caso o importe das axudas concedidas ao abeiro desta convocatoria poderá ser de tal contía que, illadamente ou en concorrencia coas concedidas por outras administracións ou entes públicos ou privados, nacionais ou internacionais, supere os límites legalmente establecidos. No momento da xustificación do pagamento, as beneficiarias deberán presentar unha declaración complementaria e actualizada comprensiva de todas as axudas e subvencións solicitadas, concedidas ou percibidas para o mesmo programa, das distintas administracións públicas ou das súas entidades vinculadas ou dependentes.
Quinto. A xustificación e o pagamento das axudas concedidas realizarase conforme ao disposto no artigo 19 da resolución de convocatoria e demais normas de aplicación. A Secretaría Xeral da Igualdade adoptará as medidas necesarias para a instrución dos correspondentes expedientes de gasto.
Sexto. De acordo co establecido no artigo 21 da resolución de convocatoria, o incumprimento por parte das beneficiarias de calquera das obrigas establecidas nas bases reguladoras destas axudas e demais normativa aplicable, incluída a publicidade das accións subvencionadas, dará lugar á obriga de devolver totalmente as subvencións percibidas, así como os xuros de demora correspondentes. Para facer efectiva a dita devolución, tramitarase o oportuno procedemento de reintegro, que se axustará ao previsto no título II da Lei 9/2007, do 13 de xuño, de subvencións de Galicia, e na súa normativa de desenvolvemento.
Sétimo. Informar as beneficiarias de que a obtención de axuda comunitaria implica a aparición na lista pública de persoas beneficiarias que a autoridade de xestión do programa operativo publicará conforme o previsto no artigo 7.2.º d) do Regulamento (CE) 1828/2006 da Comisión, do 8 de decembro de 2006 (DOUE L/45, do 15 de febreiro de 2007) e de que na devandita lista figurarán os datos de identidade ou denominación social, das operacións e da contía de fondos públicos asignada a cada operación.
Oitavo. En cumprimento do artigo 15.3.º da Lei 9/2007, do 13 de xuño, de subvencións de Galicia, as beneficiarias deberán dar a axeitada publicidade do carácter público do financiamento do programa, actividade, investimentos ou actuacións de calquera tipo que sexan obxecto de subvención. En concreto, e tal e como se establece no artigo 20 da resolución de convocatoria, no lugar onde se leven a cabo as accións correspondentes aos proxectos subvencionados deberá figurar, de forma visible para o público en xeral, un cartel informativo que indique o cofinanciamento do seu proxecto con fondos europeos FSE, así como pola Xunta de Galicia a través da Secretaría Xeral da Igualdade de acordo co disposto na regulamentación comunitaria nesta materia. Na páxina web oficial da Secretaría Xeral da Igualdade infórmase das características do dito cartel e dos logos e inscricións de obrigada inclusión.
Cando o proxecto se materialice nun sitio da internet, deberán realizarse nun lugar visible as citadas referencias na súa páxina de inicio; así mesmo, establecerase unha ligazón a páxinas web da Comisión Europea relativas ao Fondo Social Europeo.
Noveno. Esta resolución esgota a vía administrativa e contra ela poderá interpoñerse recurso potestativo de reposición ante a secretaria xeral da Igualdade, no prazo dun mes, contado desde o día seguinte ao desta publicación, de conformidade co establecido nos artigos 107, 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa redacción dada pola Lei 4/1999, do 13 de xaneiro; ou ben directamente recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao desta publicación, de acordo co establecido nos artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira.
Esta resolución entrará en vigor o día seguinte ao da súa publicación no
Diario Oficial de Galicia
.
Santiago de Compostela, 2 de agosto de 2011.
Área de actuación 1: posta en marcha de iniciativas empresariais por mulleres.
Área de actuación 2: mellora de proxectos empresariais liderados por mulleres.